Kommer oor dalende opbrengs van Tuks se beleggings | Maroela Media
Die parlement se portefeuljekomitee oor hoër onderwys en opleiding is bekommerd oor dalende opbrengste van die Universiteit van Pretoria se finansiële beleggings en oor beweerde ras-eksklusiewe koshuise op kampus, maar het andersins 'n baie positiewe verslag oor die huidige situasie by Tuks gepubliseer.
Dieselfde kan nie van Unisa en die Universiteit van Johannesburg, wat ook deur die portefeuljekomitee besoek is, gesê word nie.
Die komitee het die drie kampusse in Gauteng besoek om vas te stel hoe 2018 se studenteregistrasie verloop het, hoe voorbereiding vir die 2018- akademiese jaar gedoen is, wat verlede jaar se akademiese prestasie was en om infrastruktuurprojekte op die kampusse te besoek.
Tukkies het vanjaar 53 024 residensiële en 10 000 afstandonderrigstudente, van wie 59,8% swart is. Die universiteit het 5 323 personeellede waarvan 26% akademici is.
Tuks produseer tans 11,3% van al die akademiese navorsing wat in die land gepubliseer word. Die kampus se koshuise het 10 011 beddens. Ongeveer 76% van koshuisinwoners is swart en 21% wit.
Die universiteit is nie tevrede met hul akademiese deurvloeisyfers nie, maar dit is steeds beter as die nasionale gemiddeld. Die universiteit se jaarlikse akademiese uitvalsyfer is 21%.
Die DA het tans 'n volstrekte meerderheid op die universiteit se studenteraad, met elf van die negentien setels. Daar is ook vyf onafhanklike en drie EFF-lede op die studenteraad.
Die parlementêre portefeuljekomitee was baie beïndruk met die kos, eetsale en verblyf vir studente op die kampus en het net komplimente gehad vir die goed beplande studenteregistrasieproses.
Die komitee het ook Huis Maroela en Tuks Village besoek. Maroela word tans opgegradeer en Tuks Village was vir die parlementariërs baie indrukwekkend.
Die terugvoer oor die Universiteit van Pretoria was dus baie positief, maar die bevindings oor Unisa kan as niks anders as 'n treurmare en 'n ramp opgesom word nie.
Eerstens is daar ontevredenheid oor salarisse en lone, en Unisa kan nie die verhogings bekostig wat die vakbonde wil hê nie.
Die EFF en die ANC-geaffilieerde Sasco het vanjaar die kampus ontwrig en sekere vakbonde het gestaak. Die parlementariërs het die Unisa-registrasieproses beleef en was uiters onbeïndruk.
Unisa het tans omtrent 77% swart en 11% wit studente.
Die Unisa-studenteraad se inset was omtrent 'n geween en 'n gekners van tande. Hulle het die swak registrasieproses op die universiteitsbestuur geblameer, veral omdat Unisa nou nog nie landwyd dieselfde rekenaar- en inligtingstelsels gebruik nie.
Op die keper beskou meen die Unisa-studenteraad dat die universiteit swak bestuur word en dat daar te min studiehulp vir studente is.
Vakbonde se terugvoer was dat daar min vertroue tussen hulle en die Unisa-bestuur is.
Die Universiteit van Johannesburg (UJ) het al meer studente wat van die nasionale finansiële hulpprogram vir studente (NSFAS) afhanklik is, en soos al die ander universiteite sukkel hulle ontsettend om NSFAS te kry om bedrae betyds uit te betaal.
NSFA skuld UJ omtrent R54 miljoen. Tuks se uitstaande NSFAS-skuld is R50 miljoen en Unisa s'n is R116 miljoen.
Die LP's het bevind dat die registrasieproses by UJ vanjaar glad verloop het.
Vakbonde by UJ het gekla oor swak salarisse. Die universiteit het ook onder 'n korrupsieskandaal van R25 miljoen deurgeloop, wat tot vrae oor hul finansiële bestuursprosesse gelei het. Die koshuise op kampus is oud, maar oor die algemeen in 'n goeie toestand, het die komitee bevind.
Die portefeuljekomitee het ook sommige Oos-Kaapse universiteite besoek, maar dis dalk beter om 'n sluier daaroor te laat val. Die Gautengse instellings, en spesifiek die Universiteit van Pretoria, het baie beter gevaar.
Veiligheidswag doodgeskiet tydens vulstasierooftog
Wat julle meer hê. Kyk na daai persentasies gelys. Voel as jy n wit student is, is jy eintlik nie welkom nie???!
Daar is n groot verskil tussen koshuise of geboue wat 'oud' is, en wat nie onderhou word nie. Oxford, Cambridge, Harvard almal se geboue is nog baie ouer…maar onderhou.
My graad laas jaar by Unisa klaargemaak. Wat n storie! Sterkte aan almal wat dit oorweeg. Dit is moontlik byt net vas!
Ek wil dit sê, maar ek mag nie. Ons almal weet hoekom tuks beter is, maar nie meer vir lank gaan wees nie.
Gaan akkoord met TDW. Die Tuks wat ek destyds ondervind het word stelselmatig ondermyn deur toenemende middelmatigheid…